Downloaded from YTS.MX
Official YIFY movies site: YTS.MX
Az ausztrál vadon.
A sivatag és por ősi világa.
A legmagasabb hegycsúcsok között egy titkos völgy rejtőzik.
Ebben a varázslatos oázisban
számtalan állat gyűlik össze a szárazság elől menekülve.
Minden élőlénynek, melynek otthont ad e völgy,
ez a hely maga a paradicsom.
Ám van egy állat, mely létszámát tekintve uralja e tájat.
A keleti szürke óriáskenguru.
KENGURUK VÖLGYE
A völgy több mint 2000 kengurunak ad otthont,
ez a történet pedig egyikükről szól.
Ő Mala.
Hamarosan élete legnagyobb kihívása elé néz.
Eddig anyja, Lowanna melegét és biztonságát élvezte.
Most először azonban
Mala elhagyni készül a biztonságot adó erszényt.
Isten hozott a nagyvilágban, Mala!
Mostantól Malának számos akadállyal kell majd szembenéznie.
Csupán 12 hónapja van megtanulnia mindazt,
amire szüksége van a túléléshez.
A siker azonban koránt sem garantált.
Csupán minden ötödik kölyök éri meg az első születésnapját.
Mert e földi Paradicsom bizony rengeteg veszélyt rejt.
A Fekete-erdő.
Gyűrűként öleli körül a völgyet.
Időről-időre tűzvészek sújtják, s csak a legnagyobb fák maradnak életben.
Egy hajdan virágzó élőhely elszenesedett maradványai.
A kenguruk ide nem merészkednek.
Ez ugyanis legnagyobb ellenségük otthona.
A dingóké.
Már évek óta Migaloo a falkavezér.
Ő a legjobb vadász a családban.
A fia, Miro egy fiatal, fekete dingó.
Malával együtt az előző év telén született.
Miro azóta is vadászni tanul.
Most eljött az idő, hogy bizonyítson.
Lowanna már számtalanszor járt itt.
Tapasztalt anya,
aki nem menekül Malával, hacsak nem válnak célponttá.
A pánik ugyanis halálos lehet.
Miro még zöldfülű.
Most tanulja meg, hogy egy felnőtt kenguru bizony gyorsabb és ügyesebb nála.
Lassabb és sebezhetőbb prédát kell keresnie.
Például egy kölyköt.
Vagy egy anyát, mely még erszényében hordja kicsinyét.
Itt a nagy lehetőség.
Ez az anya egy Malánál jóval nagyobb kölyköt cipel.
A végsőkig kell küzdenie.
Ilyen sebességnél hatalmas kihívás megóvni kicsinyét.
Miro nem tud összpontosítani.
Tapasztalatlan, figyelme még könnyen elkalandozik.
Ami meg is látszik.
Mirónak meg kell tanulnia gondoskodni magáról.
És fogytán az idő.
Nemsoká elhagyja a falkát, hogy saját családot alapítson.
Addigra azonban jobb vadásszá kell válnia.
A fiatal kenguru szerencsés volt, hogy élve megúszta.
Ez fontos lecke volt Mala számára.
Lowanna erszénye többé nem jelent biztos menedéket.
A völgyben beköszöntött a nyár.
Hosszúra nyúltak a nappalok.
A magasra nőtt fű arany színben pompázik.
Aprócska pókok repkednek ökörnyálba kapaszkodva,
mely könnyű selyemfátyolként borítja be a tájat.
Egy hónap telt el azóta, hogy Mala megtette első, bizonytalan lépéseit.
Mostanra gyönyörű, halványszürke bundája lett.
Épp olyan, mint Lowannáé.
Mala egy nagy kengurucsaládba, vagyis egy csordába született.
Ő a legifjabb kölyök, és még most ismerkedik a többiekkel.
Minden rokonának
meglehetősen sajátos személyisége van.
A kenguruk kotkodácsolásra emlékeztető és morgó hangokkal kommunikálnak.
Ő Bamir, a völgy legnagyobb hímje,
és Mala apja.
Ő a csorda királya.
A bal fülén lévő harci sérülést a trónért vívott küzdelemben szerezte.
Királyként Bamir az egyetlen hím, aki nyíltan udvarolhat a nőstényeknek.
Amikor megjelenik, a többi hím tiszteletét kifejezve meghajol,
és köhint előtte.
Bamir pedig szükség szerint bárkit emlékezteti arra, ki a főnök.
A csorda szélén egy ugribugri, barna kölyök, Buru virgonckodik.
Malával majdnem egy időben született,
és egy igazi kis kalandor.
Mikor Mala még azon hezitált, elhagyja-e az erszényt,
ő már neki is indult felfedezni a világot.
Az ugrándozást már tökéletesen el is sajátította.
A gond az, hogy Buru csupán egyféleképpen tud közlekedni.
Teljes gőzzel, előre.
Ha tehetné, Mala mindig anyja erszényében utazna.
Így azonban nem fejlődhet.
Márpedig ha egy kenguru nem tud ugrálni, a veszélyt sem kerülheti el.
A csordának népes szomszédsága van a völgyben.
Némelyek barátságosak, mások ellenségesek.
De vajon kiben bízhat Mala?
A felszín alatt él valaki, akit a kenguruk saját érdekükben nem zargatnak.
Ő Warren, a vombat.
A legzsémbesebb szomszéd.
A szokásos reggeli hátvakarás után
Warren munkához lát.
Mint minden vombat, Warren is magányosan él.
Féltve őrzi értékes területét.
Warren nem tűri a birtokháborítást.
Ma tehát akad némi gondja.
Egy betolakodó megzavarta nyugalmát.
Warren füvét legeli.
Sajátjának tekinti a területet.
Hisz ez felháborító!
Warrennek meg kell mutatnia, ki a főnök.
Warren viselkedése persze érthető.
Neki nincs családja, mely gondoskodhatna róla.
És megvédhetné.
A déli napsütésben a hőmérséklet ugrásszerűen megemelkedik.
A kenguruk mancsaikat nyalogatva hűtik magukat.
Ezután ideje pihenni.
A kenguruk csupán pár percet alszanak egyhuzamban.
Fél füllel mindig azt figyelik, közeleg-e veszély.
Mala is megtanulja a különböző hangok jelentését.
A völgy csak úgy zeng a madárdaltól,
mely hasznos jelzésként is szolgál.
A vijjogás ezúttal is figyelmeztet.
Egy ékfarkú sas.
Ez a példány egy nyulat ejtett el.
Hétméteres fesztávolságú szárnyaival egy felnőtt kengurut is képes megtámadni.
Buru még csak észre sem veszi.
Pedig a sas zsákmányt keres.
A meleg légáramlatokon vitorlázva fürkésző szemei már a célpontot keresik.
Egy tapasztalatlan kengurukölyök könnyű préda lenne.
A hely őrszemei elől szerencsére senki sem rejtőzhet el.
A szarkák és a hollók területüket védve
egészen a völgyhatárig kergetik a sast.
Mala most láthatja, mennyire fontos ráhangolódni az őt körülvevő világra.
Burunak legközelebb talán nem lesz ilyen szerencséje.
A hosszúra nyúlt nyári napokon
a levegő megtelik apró vérszívó rovarokkal.
Mégpedig több millióval.
A kengurukat valósággal az őrületbe kergetik.
Mala nem tudja, hová menekülhetne a parányi gaztevők elől.
Ám egy aprócska élőlény segíthet a bajba jutott kengurukon.
Ő Willie, a barázdabillegető.
Egy ízletes szárnyas rovar Willie számára ellenállhatatlan csemege.
A vérszívókat nem könnyű elkapni,
de Willie-nek van egy jól bevált trükkje.
Ahogy a kenguruk megmozdulnak,
a rovarok felreppennek.
Willie kengururól kengurura száll, majd a megfelelő pillanatban lecsap.
A kártevőirtásnak köszönhetően…
Mala új barátra lelt.
Közeleg az ősz.
A nappalok egyre rövidülnek.
Ahogy leszáll az est,
egy új, káprázatos világ elevenedik meg.
A hold fényében
a völgy új, különös jelenségek és hangok színházává válik.
Mala lassacskán megérti az őt körülvevő világ játékszabályait…
és veszélyeit.
Ám még mindig rengeteg a felfedeznivaló.
Épp annyi, amennyi kalandvágyat ébreszt egy izgatott kengurukölyökben.
Egy eddig ismeretlen látvány tárul Mala elé.
Világító gombák varázslatos ernyőként nyílnak sorra.
Az erdőt beragyogja az élet.
A sötét barlangok mélyén
világító férgek csillannak fel.
Mintha ezernyi aprócska fáklya lángja lobbanna fel.
Mind beragyogja a maga kis környezetét.
Ám az erdő mélyén egy ennél is különösebb jelenség tárul elénk.
A hold fénye valósággal átfesti a tájat.
Ahogy számtalan élőlényt is.
Egyes állatok pikkelyei, bundája és tollazata elnyeli az UV-sugarakat,
új, élénk színeket létrehozva.
Az erszényesnyest mellkasán rózsaszín folt ragyog fel.
A kakadu taraja is neonszínben pompázik.
Ez a ritka jelenség
ennyiféle formában csak e különleges völgy környezetében fordul elő.
Ezen a reggelen Mala olyan, mintha kicserélték volna.
Úgy tűnik, magára talált,
és elég magabiztos ahhoz, hogy kiélvezze az erszényen kívüli életet.
Ám ez csupán az első lépés.
Hat hónap múlva ugyanis már egyedül kell helytállnia.
Addig azonban még sokat kell tanulnia.
Az ősz beköszöntével
a nyár tikkasztó napjai véget érnek.
Buru nem tud betelni e számára ismeretlen jelenség, a köd látványával.
A változás szele már érezhető.
Ahogy az idő hűvösre fordul, megkezdődnek az ökölharcok.
Buru pedig örömmel csatlakozik.
Számos mozdulatot kell elsajátítania.
A szorítófogást…
a birkózást…
de ha úgy tetszik, éles karmaival is harcolhat.
Ám a kenguruk csodafegyverét bevetni kétségkívül a legnehezebb feladat.
Ezek az erős rúgások akár csonttörést is okozhatnak.
Buru hamar rájön, hogy a rúgáshoz nem csak erő kell,
de egyensúlyérzék is.
Kengurukölyökként Buru még csak gyakorol.
Egy nap azonban el kell hagynia a csordát,
és meg kell küzdenie a domináns hím szerepért.
Bamir király egykor ugyanezt az utat járta be.
Hosszú évek ökölharcaival szerezte meg a trónt.
Már csak akkor száll ringbe, ha valaki a helyébe akarna lépni.
Most akad is egy eltökélt ifjú,
aki úgy véli, a korona őt illeti meg.
Ezt pedig a nőstények előtt is világossá teszi.
Ő Doan.
Bamir sajátos, merev járása kengurunyelven komoly fenyegetést jelent.
Ha Doan nem hódol be, Bamir kénytelen lesz megküzdeni vele.
Buru az első sorból figyeli az eseményeket.
Bamir szorítófogással próbálkozik, de nem tudja legyűrni Doant.
Újra megpróbálja.
Ez bizony csúnya hiba.
De még semmi sem dőlt el.
Doan kínos hibája végül eldönti a küzdelmet.
Bamir diadalittasan ünnepli győzelmét.
Megtarthatja a koronát.
Egyelőre.
Három hónap telt el azóta, hogy Mala világra jött.
Az erszényt azóta kinőtte.
Most tanulja meg azokat az útvonalakat,
melyek a völgyet évezredek óta átszelik.
A dombtetőre érve
Lowanna megtanítja Malának, hogy olykor szét kell nézni, és fülelni.
Ha egy kenguru kellően odafigyel,
a legapróbb figyelmeztető jeleket is észlelheti.
Felfigyelhet egy szagra a szellőben…
vagy egy hangra, mely az erdő mélyéről jön.
Jönnek.
Mala pánikba esik a ragadozók láttán.
Elszakad Lowannától.
Magára maradt.
Miro korábban kudarcot vallott, így most tudja, hogy bizonyítania kell.
A menekülő kenguruk hadából nehéz egyetlen prédát választania.
Egy kenguru úgy dönt, hogy nem menekül.
A csorda királya, Bamir nem futamodik meg.
Egy ilyen hatalmas hím rúgása akár halálos is lehet.
Ez a dingó hatalmas kockázatot vállal.
Szüksége van a falka támogatására,
de a csapat már messze jár.
Miro újabb rossz döntést hozott azzal, hogy ezt a felnőtt nőstényt szemelte ki.
Aligha választhatott volna nehezebb célpontot.
Mirónak ismét túljárnak az eszén.
Mala súlyos hibát követett el.
Minden nőstény a saját kölykére vigyáz.
Malának csak úgy van esélye a túlélésre, ha anyja illata és hangja nyomába ered.
Egy kölyöknek egyetlen dologra van igazán szüksége.
Az anyjára.
A dingófalka pedig még mindig vadászik.
Bamir nem futamodott meg.
A falka azonban felfigyelt a magányos dingó hívó szavára.
Együttes erővel bekerítik Bamirt.
A dingók ritkán veszik célba a legerősebb kengurut.
Ám a hatalmas Bamir sem harcolhat örökké.
A csorda elvesztette királyát.
Mala még mindig nem találta meg Lowannát.
Egyre csak keresi…
kutatja.
Egyszer aztán végre…
ismerős illatot érez.
Ezúttal tényleg ő az.
A hegyek közt megrekedt hűvös levegő
rátelepszik a völgyre.
A talaj lassacskán megfagy.
Beköszönt a tél,
Bamir halála óta pedig nincs új királya a völgynek.
A csorda helyzete bizonytalan.
Mala világa több szempontból is fenekestől felfordult.
Lowanna már új kölyköt nevel erszényében.
Malának kishúga született.
Lowannának azonban már nincs elég teje.
Malát ez a legrosszabbkor éri.
A téli fagy kikezdi a növényzetet, még a fűszálak levélsejtjeit is…
melyek belülről hasadnak szét.
A csípős hidegben kevés az élelem.
A fű, melyet Mala legelni kényszerül, egyre kisebb tápértékkel bír.
Számos kölyök nem éli túl a telet.
A dingók számára így bőven akad könnyű préda.
A falka megannyi éhes szájjal gyarapodott.
A harcosok legújabb generációja.
Ezek a kölykök tavaszra megtanulnak vadászni,
épp amikor a legtöbb kengurukölyök bújik ki az erszényből.
Ám valaki hiányzik.
Mirót már nem látják szívesen a falkában.
Most először csakis magára számíthat.
Az új kölykök világra jöttével Mirót száműzték a falkából.
Családja támogatása nélkül jövője bizonytalan.
És a télnek még messze nincs vége.
A völgyet körülölelő hegyeket minden évben vastag hóréteg borítja.
A völgy ugyan nincs kitéve a szélsőséges időjárásnak,
ám a Föld klímája egyre kiszámíthatatlanabb.
A csorda hóviharba került.
Még a nagy Doan is menedéket keres.
Malának minden erejét össze kell szednie, ha meg akarja érni a tavaszt.
A csorda túlélő üzemmódban próbálja kivárni, hogy a tél véget érjen.
Beköszönt a tavasz.
Mala túlélte az első telét.
Nyolc hónapja hagyta el anyja erszényét,
és láthatóan egyre önállóbb.
Most kishúga, Dura köti le anyja minden figyelmét.
Buru egyre inkább hasonlít egy ifjú hímre.
Már nem elégszik meg anyja játékos ütögetésével, inkább társaival verekszik.
A csorda most bőven talál eleséget.
A táj olyan, akár egy svédasztal…
melyről falatozni nem éppen megerőltető.
Ám Mala rájön, hogy a melegebb idő bizony viszketést idéz elő.
Vastag bundáját, mellyel átvészelte a telet,
most le kell vedlenie.
A tavaszi átalakulás a csorda minden tagját érinti.
Willie, a haszonleső barázdabillegető
már fel is kerekedik, hogy fészkéhez építőanyagot gyűjtsön.
A fűből és pókhálóból szőtt fészket
puha kengurubundával béleli ki, hogy még otthonosabb legyen.
Építményén már meg is akadt egy nőstény szeme.
Willie hamarosan családot alapíthat.
Az udvarlás azonban Doant is foglalkoztatja.
Régóta vár erre a pillanatra.
Ám mivel Bamir már nincs többé, és üres a trón,
számos kihívóval kell megküzdenie.
Az egyik fiatal nőstény épp most került eladósorba.
Doan az első hím, aki udvarolhat neki.
Ám úgy tűnik, a nőstény még nem akar elköteleződni.
Körbejárja a völgyet, hogy feltűnést keltsen…
hátha akad egy nagyobb, vonzóbb hím.
Most kiderül, vajon kiállja-e Doan a próbát.
Több hím is megmérettetné magát, így ők is üldözőbe veszik a nőstényt.
A párzási hajsza kezdetét veszi.
A nőstény azt a hímet fogja választani, amelyik a sort vezeti.
Ha Doan az élen marad,
végre bebizonyíthatja, hogy alkalmas a királyi címre.
Most a korona a tét,
ezért a csorda minden hímje jelen van.
Valahányszor a nőstény irányt vált,
a sorrend újra és újra megváltozik.
Az izgalom a tetőfokára hág.
A nőstény a sziklák között keres menedéket.
Doan kimerült, de tudja, hogy hatalmas a tét.
Sorra ejti ki ellenfeleit.
A fiatalabb hímek egymással is összeverekednek.
A nőstény azonban úgy döntött, ma egyik ifjúval sem lép frigyre.
Rafináltan választ menekülőutat.
Doan így sem küzdött hiába.
Lenyűgöző teljesítményével elnyerte a királyi címet.
Egy nap majd Mala is részt vesz egy ehhez hasonló párzási rituáléban.
Ám Buru ebben is megelőzi majd.
A felnőttkor hívogat.
Buru hamarosan elhagyja a völgyet.
A fiatal hímek sorsa már csak ilyen.
A völgyet tavaszi zsongás járja át.
A szerelem és egy új élet időszaka ez.
Ám Warren most is állandó készenlétben áll.
Ugyan nem gyűlt meg a baja újabb birtokháborítókkal…
de az éberség sosem árt.
Ebből baj lesz.
Aggodalomra semmi ok…
Warren ugyanis felkészült harcos.
Már számtalanszor átvette a gyakorlatot, tudja, mi a teendő.
Várjunk!
Ilyen fűtolvajt még nem látott.
Lehetséges volna?
Szentséges szalmaszál!
Egy nőstény vombat!
Az élet tele van meglepetésekkel.
A zsémbes szomszédra rátalált a szerelem.
Most Mala az, aki magányos.
Többé nem számíthat anyja védelmére.
Ifjú kenguruként most először teljesen magára marad.
Miro három hónapja szakadt el a falkától, és azóta is egyedül boldogul.
Ő sem számíthat senkire.
Ebben a helyzetben nem hibázhat.
Miro és Mala számára az elmúlt 12 hónap most nyer igazán értelmet.
Ez most kettejük párharca.
Miro tökéletesen összpontosít.
Mala teljesítőképessége határán áll.
A vadász és prédája párharcánál nincs nagyobb téttel bíró küzdelem.
Mirót egy ősi késztetés vezérelte.
Az éhség.
Ám Malát egy ennél is hatalmasabb erő hajtotta.
Az élni akarás.
A szerencse ma nem Mirónak kedvezett.
Ám némi kitartással és eltökéltséggel
egy nap nagyszerű vadász lesz belőle.
Mint amilyen az apja is.
Bár minden ellene szólt, Mala mégis elérte élete első fontos mérföldkövét.
Egy teljes év telt el azóta, hogy elhagyta anyja erszényét.
A legifjabb kengurukölykök már kibújtak az erszényből,
és bizonytalanul próbálkoznak az ugrálással.
Ahogy azelőtt Mala is tette.
Ám ez már nagyon távolinak tűnik.
Egy nap Mala majd saját kölykeinek tanítja meg mindazt,
amit ő is megtanult.
A kenguruk minden szokását,
melyek időtlen idők óta változatlanok…
ebben a varázslattal és csodákkal teli, titkos völgyben.
A feliratot fordította: Usztics Lili